গত ৭ জুন বিষয়টি গণমাধ্যমে প্রকাশিত হলে নড়েচড়ে বসে পরিবেশ অধিদপ্তর। মেরিটিমাসের তিন কর্মকর্তাকে পরিবেশ অধিদপ্তরে ডেকে শুনানি শেষে নদী দখল ও পরিবেশ আইন অমান্য করার দায়ে ২৫ লাখ টাকা ক্ষতিপূরণ আদায় করা হয়। কারখানা স্থাপনের কাজ বন্ধ করে ৩ দিনের মধ্যে নদীগর্ভে পোঁতা বাঁশসহ সব সরঞ্জাম সরাতে ও নদীর ভরাটকৃত অংশের বালু সরিয়ে ফেলতে নির্দেশ দেয়া হয়। নির্দেশ অনুযায়ী কাজ শুরু করলেও দুদিন পর তা বন্ধ করে দেয়া হয়। এ বিষয়ে পরিবেশ অধিদপ্তর থেকে কারণ দর্শাও নোটিশ দেয়া হলে নদীর পানি বেড়ে যাওয়ায় কাজ করা সম্ভব হচ্ছে না বলে জানায় মেরিটিমাস। সময় বাড়ানোর আবেদনও করে তারা। এদিকে দীর্ঘদিন পার হয়ে গেলেও এখন পর্যন্ত বাঁশ ও বালু সরিয়ে নেয়ার কাজ শুরু করেনি মেরিটিমাস।